
Informatīvais ziņojums

par Eiropas Savienības Tieslietu un iekšlietu ministru padomes 
2026.gada 1.-2.oktobra sanāksmē iekšlietu daļā  iekļautajiem 
jautājumiem

I. Sanāksmes darba kārtība
 
[bookmark: _Hlk178589374]2026.gada 1.-2.oktobrī Luksemburgā notiks Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme, kuras iekšlietu sadaļas darba kārtībā ir iekļauti šādi diskusiju jautājumi: 

· Šengenas zonas vispārējais stāvoklis

Š.g. 11.septembrī Eiropas Komisija (turpmāk - Komisija) ir nākusi klajā ar kārtējo Šengenas barometra (turpmāk - Barometrs) izdevumu. Barometra galvenais mērķis ir veikt Šengenas telpas “veselības pārbaudi” un identificēt visas neaizsargātības, riskus, trūkumus un nepilnības, kas varētu ietekmēt Šengenas telpas efektīvu darbību.

Šajā Barometra izdevumā ir atspoguļoti vairāki pozitīvi rādītāji par kopējo situāciju ES migrācija jomā – par 32% ir samazinājies nelikumīgo robežšķērsošanu skaits, samazinājušās neatļautas sekundārās kustības un par 16% samazinājies starptautiskās aizsardzības pieteikumu skaits, savukārt par 11% pieaudzis faktiski izraidīto personu skaits, taču atšķirība starp pieņemtajiem atgriešanas lēmumiem un faktiski izceļojušo personu skaitu turpina būt liela. 

Viens no esošā Šengenas padomes cikla prioritārajiem pasākumiem ir iekšējās drošības palielināšana, uzlabojot informācijas apmaiņu un izmantojot tehnoloģiju attīstību. ES iekšējās drošības un ārējo robežu aizsardzībai būtiska ir augsta situācijas apzināšanās, savlaicīga informācijas apmaiņa un spēja identificēt jaunus un mainīgus apdraudējumus. Efektīva informācijas apmaiņa un tehnoloģiju izmantošana ļauj savlaicīgāk novērtēt riskus, reaģēt uz tiem un stiprināt pārrobežu operatīvo sadarbību.

Šajā Padomes sanāksmē ministri tiks aicināti diskutēt par aktuālo situāciju Šengenas telpā, balstoties uz Komisijas sagatavoto Barometru, kā arī par ES un valstu līmenī veicamiem pasākumiem, lai pilnībā izmantotu esošos rīkus un instrumentus, un jomām ar vislielāko potenciālu inovatīvu tehnoloģisko risinājumu izstrādei un ieviešanai.

· Atgriešanas uzlabošana, pastiprinot sadarbību atpakaļuzņemšanas jomā ar prioritārām trešām valstīm

Savlaicīga un efektīva to personu atgriešana, kurām nav tiesību uzturēties ES, ir viens no ES visaptverošās migrācijas pārvaldības pieejas pamatmērķiem.

Lai gan faktiski izpildīto atgriešanu skaits pēdējos četros gados ir konsekventi audzis, tas joprojām būtiski atpaliek no dalībvalstu vajadzībām un no pieņemto atgriešanas lēmumu skaita. Viens no galvenajiem šķēršļiem ir nepietiekama trešo valstu sadarbība atpakaļuzņemšanas jomā, ko īpaši svarīgi ir uzlabot, ņemot vērā atgriešanas robežprocedūras, ko paredz Migrācijas un patvēruma pakts, īsos atgriešanas veikšanas termiņus. 

Tādēļ Īrijas prezidentūra ierosina jaunu pieeju turpmākam darbam Padomes līmenī: (1) pastiprinot atsevišķu prioritāro trešo valstu sadarbības atpakaļuzņemšanas jomā uzraudzību, primāri identificējot un vērtējot tās valstis, kuru valstspiederīgie tiek pakļauti robežprocedūrai un (2) apsverot un nepieciešamības gadījumā pielietojot dalībvalstu rīcībā esošos instrumentus no migrācijas sadarbības rīkkopas, piemēram, stratēģiskās un visaptverošās partnerības un vīzu pasākumus saskaņā ar Vīzu kodeksa[footnoteRef:1] 25a. pantu, lai uzlabotu trešo valstu sadarbības līmeni atpakaļuzņemšanas jomā. [1:  Eiropas Parlamenta un Padomes Regula (EK) Nr. 810/2009 (2009.gada 13.jūlijs), ar ko izveido Kopienas Vīzu kodeksu (Vīzu kodekss)] 


Šajā Padomes sanāksmē ministri tiks aicināti apstiprināt pierādījumos balstītas politikas veidošanas stiprināšanu un vienoties par turpmāko pieeju Padomes darbā attiecībā uz konkrētu trešo valstu sadarbības līmeņa atpakaļuzņemšas jomā uzlabošanu. 

· ES migrācijas situācijas apzināšanas un agrīnās brīdināšanas spēju stiprināšana, tostarp krīzes situācijās

Nelegālo migrāciju ietekmē sarežģīta savstarpēji saistītu faktoru kombinācija, tostarp situācija izcelsmes, tranzīta un galamērķa valstīs, dezinformācija, ģeopolitiskās norises, sezonālās tendences, jauni migrantu kontrabandas darbības veidi, kā arī sociālie mediji. Lai savlaicīgi identificētu jaunas migrācijas tendences un sagatavotu atbilstošu reakciju, ES ir nepieciešams turpināt stiprināt situācijas apzināšanas, prognozēšanas un agrīnās brīdināšanas spējas.

Pašreizējās tendenču analīzes un prognozēšanas spējas ne vienmēr ir pietiekamas, lai savlaicīgi reaģētu uz strauji mainīgiem notikumiem, tādēļ būtu jāapsver atsevišķa krīzes režīma pieeja situācijas apzināšanai, kas ļautu ātri pastiprināt jau esošās uzraudzības un analītiskās spējas, balstoties uz iepriekš noteiktiem indikatoriem un sliekšņiem.

Šajā Padomes sanāksmē ministri tiks aicināti diskutēt par turpmāko spēju attīstīšanu un nepieciešamo rīcību migrācijas krīzes situācijās, tai skaitā ES aģentūru lomu un iesaisti sociālo plašsaziņas līdzekļu uzraudzībā.

· ES stratēģiskā satvara narkotiku apkarošanas jomā īstenošana – ar narkotikām saistīta iebiedēšana

Ar narkotiku noziedzību saistīta iebiedēšana un vardarbība arvien vairāk skar ne tikai noziedzīgo grupējumu savstarpējās attiecības, bet arī indivīdus, ģimenes un vietējās kopienas. Tā var izpausties kā draudi, piespiešana, vardarbība, narkotiku parādu piedziņa, personu un teritoriju kontrole, vervēšana un iedzīvotāju atturēšana no sadarbības ar tiesībaizsardzības iestādēm. Vienlaikus pieaug digitālās vides nozīme iebiedēšanas īstenošanā, savukārt īpašas bažas rada jauniešu un citu ievainojamu personu iesaistīšana vai piespiešana piedalīties ar narkotiku apriti saistītās noziedzīgās darbībās.

Šajā Padomes sanāksmē ministri tiks aicināti diskutēt par jautājumiem, kas skar ar narkotiku noziedzību saistītas iebiedēšanas izplatību un izpausmēm dalībvalstīs, līdzšinējo pieredzi tās novēršanā un efektīvākajiem risinājumiem, uzmanību vēršot uz iespējām ES līmenī labāk atbalstīt dalībvalstis, tostarp stiprinot situācijas uzraudzību, veicinot labās prakses apmaiņu un sekmējot indivīdu, ģimeņu un kopienu noturību.

· Pašreizējās ģeopolitiskās vides ietekme uz ES iekšējo drošību

Krievijas agresijas karš pret Ukrainu turpina radīt mainīgus un arvien kompleksākus riskus ES iekšējai drošībai. Starp būtiskākajiem apdraudējumiem izcelti hibrīdie apdraudējumi, sabotāža, kiberuzbrukumi un spiegošana, iespējamā šaujamieroču un militārā aprīkojuma nonākšana nelegālajā apritē, kā arī riski, kas saistīti ar personām, kuras karadarbības zonā ieguvušas militāras prasmes un pieredzi, ko pēc atgriešanās varētu izmantot organizētās noziedzības vai teroristisku darbību īstenošanā. Īpaši pieaug dronu incidentu skaits un tehnoloģiskā sarežģītība pie kritiskās infrastruktūras, lidostām un citās sensitīvās vietās.

Šajā Padomes sanāksmē ministri tiks aicināti diskutēt par nepieciešamību saistībā ar Krievijas agresijas karu pret Ukrainu veikt papildu pasākumus, lai reaģētu uz apdraudējumu mainīgo raksturu, tostarp īstenotu īpašus pasākumus dronu ielidojumu un uzbrukumu novēršanai.

Par augstāk minētajiem diskusiju jautājumiem ir sagatavota vienota nacionālā pozīcija Nr. 1 par Eiropas Savienības Tieslietu un iekšlietu ministru padomes 2026.gada 1.-2.oktobra sanāksmē iekļautajiem iekšlietu jomas jautājumiem, par kuriem plānotas diskusijas.

Papildus minētajam, ES Padomes sanāksmes darba kārtībā ir iekļauti šādi informatīvi punkti: 
· Tieslietu un iekšlietu ES informācijas sistēmu sadarbspējas ieviešana;
· Aktuālie ES tiesību aktu priekšlikumi;
· Migrācijas un patvēruma pakta īstenošana; 
· Cīņa pret drošības izaicinājumiem;
· Ikgadējais progresa ziņojums par vienkāršošanu, īstenošanu un izpildi;
· Informācija par š.g. 27.-28.augustā Vācijā, Flensburgā notikušo Baltijas jūras drošības samitu;
· Grieķijas delegācijas pieprasījums uzsākt diskusiju par Eiropas ārkārtas mehānismu instrumentalizācijas un hibrīddraudu novēršanai pie ES ārējām robežām.

II. Latvijas delegācija

Latvijas delegāciju Padomes sanāksmes laikā vadīs Latvijas Republikas ārkārtējais un pilnvarotais vēstnieks, pastāvīgais pārstāvis Eiropas Savienībā Reinis Brusbārdis.



Iekšlietu ministrs	 					Jānis Dombrava

